CELEX: 32021D0430
Language: hu
Date: 2021-03-05 00:00:00
Title: A Tanács (EU) 2021/430 határozata (2021. március 5.) a bűnmegelőzéssel és a büntető igazságszolgáltatással foglalkozó, Kiotóban (Japán) 2021. március 7–12-én megrendezésre kerülő 14. ENSZ-kongresszuson „A bűnmegelőzés, a büntető igazságszolgáltatás, valamint a jogállamiság előmozdítása: útban a 2030-ig tartó időszakra vonatkozó fenntartható fejlődési menetrend végrehajtása felé” című kiotói nyilatkozattal kapcsolatban az Európai Unió nevében képviselendő álláspontról

2021.3.12.   
               
               
                  HU
               
               
                  Az Európai Unió Hivatalos Lapja
               
               
                  L 86/2
               
            
         A TANÁCS (EU) 2021/430 HATÁROZATA
         (2021. március 5.)
         a bűnmegelőzéssel és a büntető igazságszolgáltatással foglalkozó, Kiotóban (Japán) 2021. március 7–12-én megrendezésre kerülő 14. ENSZ-kongresszuson „A bűnmegelőzés, a büntető igazságszolgáltatás, valamint a jogállamiság előmozdítása: útban a 2030-ig tartó időszakra vonatkozó fenntartható fejlődési menetrend végrehajtása felé” című kiotói nyilatkozattal kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 82. cikke (1) bekezdésére, 83. cikke (1) bekezdésére és 84. cikkére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Egyesült Nemzetek Szervezetének (a továbbiakban: az ENSZ) a bűnmegelőzéssel és a büntető igazságszolgáltatással foglalkozó 14. kongresszusa (a továbbiakban: a kongresszus) 2021. március 7–12-én Kiotóban (Japán) kerül megrendezésre. A kongresszus legfontosabb eredménye „A bűnmegelőzés, a büntető igazságszolgáltatás, valamint a jogállamiság előmozdítása: útban a 2030-ig tartó időszakra vonatkozó fenntartható fejlődési menetrend végrehajtása felé” című kiotói nyilatkozat lesz (a továbbiakban: a kiotói nyilatkozat). A kiotói nyilatkozatot a kongresszus fogadja el.
                  
               
                     (2)
                  
                  
                     A kiotói nyilatkozat meghatározza az ENSZ bűnmegelőzésre és büntető igazságszolgáltatásra vonatkozó, következő öt évre szóló szakpolitikai keretét. Említést tesz egyrészről a fejlődés és a jogállamiság közötti kapcsolatról, másrészről a hatékony korrupcióellenes erőfeszítések szükségességéről, a bűnmegelőzés – ideértve a tényeken alapuló bűnmegelőzést – előmozdításának, a büntető igazságszolgáltatási rendszerek előmozdításának, a bűnözés valamennyi formájának – ideértve a terrorizmust és a kialakulóban lévő (például környezetre hatást gyakorló) bűnözési formákat – megelőzésére és kezelésére irányuló nemzetközi együttműködés és technikai segítségnyújtás megerősítésének fontosságáról.
                  
               
                     (3)
                  
                  
                     Az Unió az ENSZ Kábítószer- és Bűnügyi Hivatala (UNODC) egyik vezető partnereként számos, bűnmegelőzésre és bűnözés elleni küzdelemre irányuló kezdeményezést finanszíroz, ahogy például a terrorizmus elleni küzdelemmel kapcsolatos tanulási platform 2020. áprilisi elindítását is. Az átfogóbb képet tekintve az évek során megszilárdult az EU és az UNODC közötti operatív partnerség a különféle projektek finanszírozása révén.
                  
               
                     (4)
                  
                  
                     Az Unió élt a – az Európai Unió működéséről szóló szerződés (EUMSZ) 82. cikke (1) bekezdése és 83. cikke (1) bekezdése alapján – rendelkezésére álló jogalkotási hatáskörrel a szabadságon, a biztonságon és a jog érvényesülésén alapuló térség jobb megvalósítása érdekében, és elfogadta a 2011/36/EU (1), a 2011/93/EU (2), 2013/40/EU (3), a 2014/42/EU (4), az (EU) 2017/541 (5), az (EU) 2018/1673 (6) és az (EU) 2019/713 (7) európai parlamenti és tanácsi irányelvet..
                  
               
                     (5)
                  
                  
                     Ezért az EUMSZ 82. cikkének (1) bekezdése és 83. cikkének (1) bekezdése képezi a jogalapot az Unió és tagállamai által a kongresszus nyomon követése érdekében meghozandó további intézkedésekhez, tiszteletben tartva a dohai nyilatkozattal vállalt és a kiotói nyilatkozattal megismétlésre kerülő kötelezettségvállalást, összhangban az ENSZ Közgyűlésének 72/192. sz. határozatával.
                  
               
                     (6)
                  
                  
                     Az EUMSZ 218. cikkének (9) bekezdése képezi a kiotói nyilatkozattal kapcsolatos uniós álláspontról szóló tanácsi határozat eljárási jogalapját. Az említett bekezdés értelmében a Tanácsnak a Bizottság javaslata alapján határozatot kell elfogadnia a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia.
                  
               
                     (7)
                  
                  
                     Az Unió és tagállamai arra törekednek, hogy vezető szerepet töltsenek be a bűnözés elleni nemzetközi küzdelemben. A Covid19-világjárvány során még inkább nyilvánvalóvá vált, hogy sürgősen kezelni kell a nemzetközi bűnözést. A Covid19-világjárványt világszerte kihasználták a bűnözők és a bűnszervezetek, ez nyilvánvalóvá tette, hogy a megelőzés és az igazságszolgáltatás terén egyaránt rendkívül fontos a koordináció és az együttműködés.
                  
               
                     (8)
                  
                  
                     A bűnmegelőzéssel és a büntető igazságszolgáltatással kapcsolatos jelenlegi kihívások kockázatot jelentenek az Unió belső biztonságára nézve, de hatásuk jóval túlmutat az Unió határain. A Kiotóban elfogadott álláspont és a kongresszus eredménye egyedülálló lehetőséget kínál majd az Unió és a tagállamok számára szakpolitikáiknak a nemzetközi szintű együttműködés javítása érdekében történő megerősítésére, és ezáltal arra, hogy előmozdítsák a 2030-ig tartó időszakra vonatkozó fenntartható fejlődési menetrend megvalósítását.
                  
               
                     (9)
                  
                  
                     Helyénvaló meghatározni az Unió által az ENSZ Bűnmegelőzési és Büntető Igazságszolgáltatási Bizottságában, az ENSZ Gazdasági és Szociális Tanácsában és az ENSZ Közgyűlésében a kiotói nyilatkozatra való tekintettel képviselendő álláspontot, mivel a kiotói nyilatkozat hatással lesz az UNODC globális programjára, és meghatározó módon befolyásolja majd uniós jogi szabályozás, nevezetesen a Szomszédsági, Fejlesztési és Nemzetközi Együttműködési Eszköz létrehozásáról szóló európai parlamenti és tanácsi rendeletre irányuló javaslat tartalmát.
                  
               
                     (10)
                  
                  
                     A kiotói nyilatkozat meg fogja erősíteni a meglévő nemzetközi jogi keretet, és a bűnüldözés számos területén alapul szolgál majd a további uniós szintű fellépéshez. Ezért helyénvaló jóváhagyni a kiotói nyilatkozat elfogadását a kongresszuson.
                  
               
                     (11)
                  
                  
                     Az Európai Unióról szóló szerződéshez (EUSZ) és az Európai Unió működéséről szóló szerződéshez (EUMSZ) csatolt, Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, az említett jegyzőkönyv 4. cikkének sérelme nélkül, Írország nem vesz részt ennek a határozatnak az elfogadásában, az rá nézve nem kötelező és nem alkalmazandó.
                  
               
                     (12)
                  
                  
                     Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
                  
               
                     (13)
                  
                  
                     Az Unió álláspontját azon tagállamok képviselik közösen eljárva, amelyek részt vesznek a kongresszuson. A lojális együttműködésre vonatkozó kötelezettséggel összhangban az Unió tagállamainak meg kell védeniük az említett álláspontot a kiotói nyilatkozat elfogadásának későbbi szakaszaiban,
                  
               ELFOGADTA EZT A HATÁROZATOT:
         
            1. cikk
            A bűnmegelőzéssel és a büntető igazságszolgáltatással foglalkozó, Kiotóban (Japán) 2021. március 7–12-én megrendezésre kerülő 14. ENSZ-kongresszuson (a továbbiakban: a kongresszus) az Unió nevében képviselendő álláspont „A bűnmegelőzés, a büntető igazságszolgáltatás, valamint a jogállamiság előmozdítása: útban a 2030-ig tartó időszakra vonatkozó fenntartható fejlődési menetrend végrehajtása felé” című kiotói nyilatkozat (a továbbiakban: a kiotói nyilatkozat) jóváhagyása. A kiotói nyilatkozat tervezete e határozat mellékletét képezi.
         
         
            2. cikk
            Az 1. cikkben említett álláspontot az Unió azon tagállamai képviselik együttesen eljárva, amelyek részt vesznek a kongresszuson..
         
         
            3. cikk
            Az Unió képviselői a Tanács további határozata nélkül elfogadhatják a kiotói nyilatkozatot érintő kismértékű változásokat.
         
         
            4. cikk
            Ennek a határozatnak a tagállamok a címzettjei.
         
         
            Kelt Brüsszelben, 2021. március 5-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  Az Európai Parlament és a Tanács 2011/36/EU irányelve (2011. április 5.) az emberkereskedelem megelőzéséről, és az ellene folytatott küzdelemről, az áldozatok védelméről, valamint a 2002/629/IB tanácsi kerethatározat felváltásáról (HL L 101., 2011.4.15., 1. o.).
         
            (2)  Az Európai Parlament és a Tanács 2011/93/EU irányelve (2011. december 13.) a gyermekek szexuális bántalmazása, szexuális kizsákmányolása és a gyermekpornográfia elleni küzdelemről, valamint a 2004/68/IB tanácsi kerethatározat felváltásáról (HL L 335., 2011.12.17., 1. o.).
         
            (3)  Az Európai Parlament és a Tanács 2013/40/EU irányelve (2013. augusztus 12.) az információs rendszerek elleni támadásokról és a 2005/222/IB tanácsi kerethatározat felváltásáról (HL L 218., 2013.8.14., 8. o.).
         
            (4)  Az Európai Parlament és a Tanács 2014/42/EU irányelve (2014. április 3.) a bűncselekmény elkövetési eszközeinek és az abból származó jövedelemnek az Európai Unión belüli befagyasztásáról és elkobzásáról (HL L 127., 2014.4.29., 39. o.).
         
            (5)  Az Európai Parlament és a Tanács (EU) 2017/541 irányelve (2017. március 15.) a terrorizmus elleni küzdelemről, a 2002/475/IB tanácsi kerethatározat felváltásáról, valamint a 2005/671/IB tanácsi határozat módosításáról (HL L 88., 2017.3.31., 6. o.).
         
            (6)  Az Európai Parlament és a Tanács (EU) 2018/1673 irányelve (2018. október 23.) a pénzmosás ellen büntetőjogi eszközökkel folytatott küzdelemről (HL L 284., 2018.11.12., 22. o.).
         
            (7)  Az Európai Parlament és a Tanács (EU) 2019/713 irányelve (2019. április 17.) a készpénz-helyettesítő fizetési eszközzel elkövetett csalás és a készpénz-helyettesítő fizetési eszközök hamisítása elleni küzdelemről, valamint a 2001/413/IB tanácsi kerethatározat felváltásáról (HL L 123., 2019.5.10., 18. o.).